SIRI แผนบริหารต้นทุนการเงินฉลุย! หุ้นกู้ปี 61 ขายเกลี้ยงทุกล็อต รับเต็ม 1.35 หมื่นลบ.
SIRIแผนบริหารต้นทุนการเงินฉลุย! นลท.ตอบรับหุ้นกู้ปี 61 เกลี้ยงทุกล็อตรับเงิน1.35หมื่นลบ.ใช้เป็นเงินทุนหมุนเวียน
25 ธ.ค. 2561

นายวันจักร์ บุรณศิริ ประธานผู้บริหารสายงานการเงินและสนับสนุนธุรกิจ บริษัท แสนสิริ จำกัด (มหาชน) หรือ SIRI เปิดเผยว่า ในปี 2561 นับเป็นปีที่แสนสิริสามารถบริหารต้นทุนทางการเงินได้ดี โดยในปีนี้บริษัทสามารถระดมทุนด้วยการออกหุ้นกู้จำนวน 4 ครั้ง รวมเป็นเงินทุนที่ได้รับจากการระดมทุนทั้งสิ้น 13,500 ล้านบาท
โดยล่าสุดปิดการขายหุ้นกู้จำนวน  2,500,000 หน่วย ผ่านสาขาของธนาคารกรุงไทย จำกัด (มหาชน) หรือ KTB และธนาคารไทยพาณิชย์ จำกัด(มหาชน) หรือ SCB ที่ได้รับการตอบรับดีขายหมดเต็มจำนวนในเวลาอันรวดเร็วนับเป็นสัญญาณที่ดีสำหรับความเชื่อมั่นของนักลงทุนในภาพรวมธุรกิจของแสนสิริที่ตั้งเป้ายอดขายสูงสุดเป็นประวัติการณ์ในปีนี้ และยังเป็นสัญญาณที่ดีของการตอบรับการออกหุ้นกู้ล็อตใหม่ในปีหน้า สำหรับเงินที่ได้จากการระดมทุนทั้งหมดนำไปใช้เป็นเงินทุนหมุนเวียน
“การออกหุ้นกู้ตลอดทั้งปีนับเป็นการเพิ่มทางเลือกให้กับนักลงทุน โดยเฉพาะในช่วงที่ตลาดหุ้นทั้งในประเทศและต่างประเทศมีความผันผวนสูง และนักลงทุนต้องการการลงทุนที่ได้ผลตอบแทนสม่ำเสมอและมีความมั่นคง รวมถึงเป็นทางเลือกที่ดีในการออมเงินที่ได้รับผลตอบแทนสูงกว่าเงินฝาก อย่างไรก็ดีในปี 2562 แสนสิริยังมีการออกหุ้นกู้อย่างต่อเนื่อง โดยได้วางแผนออกหุ้นกู้ที่เหมาะสมเพื่อช่วยสร้างเสถียรภาพด้านการบริหารต้นทุนทางการเงิน และดอกเบี้ยอย่างมีประสิทธิภาพ รวมทั้งเป็นแหล่งเงินทุนหมุนเวียนในการขยายธุรกิจตามแผนธุรกิจในปีหน้า โดยไม่ต้องกังวลกับแนวโน้มดอกเบี้ยขาขึ้น” นายวันจักร์กล่าว